KIRJALLINEN KYSYMYS E-1080/01 esittäjä(t): Bart Staes (Verts/ALE) neuvostolle. (Liikenne)onnettomuuksien pitkäaikaiset vahingonkorvausmenettelyt Sveitsissä.



Virallinen lehti nro 364 E , 20/12/2001 s. 0041 - 0042



KIRJALLINEN KYSYMYS E-1080/01 esittäjä(t): Bart Staes (Verts/ALE) neuvostolle (9. huhtikuuta 2001) Aihe: (Liikenne)onnettomuuksien pitkäaikaiset vahingonkorvausmenettelyt Sveitsissä EU:n puheenjohtajavaltio Ruotsi keskusteli perjantaina 16. helmikuuta Sveitsin presidentin kanssa eurooppalaisten liikenneonnettomuuksien uhrien oikeudesta saada nopeat ja kohtuulliset korvaukset Sveitsissä. Puheenjohtajavaltion aloite liittyy ratkaisun löytämiseen EU:n jäsenvaltioista peräisin olevien uhrien ja sveitsiläisten vakuutusyhtiöiden välisiin ratkaisemattomiin korvausvaatimuskysymyksiin, koska neljäs direktiivi moottoriajoneuvojen vakuutuksista ei tarjoa ratkaisua tähän ongelmaan. Sveitsin lainsäädännön puutteellisuudet antavat vakuutusyhtiöille mahdollisuuden lykätä siviilioikeudelliseen vastuuseen perustuvien vahingonkorvausten maksamista pitkälle. Tämä oikeudellista turvattomuutta aiheuttava seikka koskee myös Euroopan unionin jäsenvaltioiden kansalaisia, jotka ovat joutuneet (liikenne)onnettomuuksien uhreiksi Sveitsissä. He joutuvat osallistumaan oikeudelliseen menettelyyn, eikä heillä ole toivoa saada korvauksia kohtuullisen ajan sisällä. Eräs näistä uhreista on Belgian kansalainen, joka on odottanut jo vuosia nopeaa, oikeudenmukaista ja kohtuullista vahingonkorvausta. Tästä aiheesta on jo esitetty kysymyksiä komissiolle, neuvostolle ja Belgian ulkoministeri Michelille. Vastauksessaan ensimmäiseen kysymykseen neuvosto ilmoitti, että EU:n toimielimet myöntävät pitkäaikaisten vahingonkorvausmenettelyjen ongelman kolmansissa maissa tapahtuneiden liikenneonnettomuuksien yhteydessä ja ovat valmiit puuttumaan ongelmaan ehdotuksella neljänneksi direktiiviksi moottoriajoneuvojen vakuutuksista. Neljäs direktiivi ei kuitenkaan tarjoa ratkaisua keskeneräisiin vahingonkorvausmenettelyihin. 1. Mitä tuloksia ja/tai sopimuksia on saatu aikaan Sveitsin presidentin kanssa käydyissä neuvotteluissa? 2. Löydetäänkö neuvoston mielestä lähitulevaisuudessa nopea, oikeudenmukainen ja kohtuullinen ratkaisu Sveitsissä tapahtuneiden liikenneonnettomuuksien uhrien keskeneräisiin, pitkäaikaisiin vahingonkorvausmenettelyihin liittyviin ongelmiin? Jos näin ei ole, mitä muita toimia neuvosto toteuttaa, jotta lähitulevaisuudessa kuitenkin löydettäisiin nopea, oikeudenmukainen ja kohtuullinen ratkaisu Sveitsissä tapahtuneiden liikenneonnettomuuksien uhrien keskeneräisiin, pitkäaikaisiin vahingonkorvausmenettelyihin liittyviin ongelmiin? Vastaus (27. syyskuuta 2001) Euroopan parlamentin ja neuvoston vuonna 2000 antama neljäs liikennevakuutusdirektiivi(1), johon viitataan kirjallisessa kysymyksessä ja neuvoston vastauksissa aiempiin liikenneonnettomuuksien vakuutuskorvauskäytäntöjä koskeviin kysymyksiin, tähtää niiden korvauskäsittelyjen lyhentämiseen ja yksinkertaistamiseen, jotka koskevat EU:ssa asuville kolmansissa maissa tapahtuneita liikenneonnettomuksia direktiivissä säädetyltä osin. Neljättä liikennevakuutusdirektiiviä voidaan osittain soveltaa Sveitsissä tapahtuvien onnettomuuksien korvauskäytäntöön. Direktiivi nimittäin koskee myös yhteisön jäsenvaltiossa asuvia, onnettomuudessa vahinkoa kärsineitä osapuolia, joilla on oikeus saada korvaus kolmansissa maissa aiheutuneista vahingoista tai vammoista silloin, kun näiden maiden kansalliset vakuutuksenantajien toimistot kuuluvat Green Card -järjestelmään direktiivin 72/166/ETY 1 artiklan 3 kohdan mukaisesti ja kun onnettomuus on seurausta jäsenvaltiossa vakuutettujen ja säännönmukaisesti rekisteröityjen ajoneuvojen käytöstä. Direktiivin soveltamisalaan eivät kuitenkaan kuulu ne Sveitsissä tapahtuvat liikenneonnettomuudet, joiden osapuolina ovat esimerkiksi Sveitsissä vakuutettu ajoneuvo ja yhteisön jäsenvaltiossa vakuutettu ajoneuvo. Vakuutuskorvauskäytännön parantamisesta tämänkaltaisissa tapauksissa olisi neuvoteltava yhteisön ja Sveitsin välillä. Koska asia kuuluu yhteisön toimivaltaan, neuvotteluja koskevan aloitteen on tultava komission suosituksena perustamissopimuksen 300 artiklan mukaisesti. Neuvostolle ei ole annettu tällaista suositusta. Neuvostolle ei ole ilmoitettu niiden keskustelujen sisältöä, jotka arvoisan parlamentin jäsenen mukaan käytiin puheenjohtajavaltion ja Sveitsin presidentin välillä 16. helmikuuta. (1) Euroopan parlamentin ja neuvoston direktiivi 2000/26/EY, annettu 16 päivänä toukokuuta 2000, moottoriajoneuvojen käyttöön liittyvän vastuun varalta otettavaa vakuutusta koskevien jäsenvaltioiden lainsäädäntöjen lähentämisestä ja neuvoston direktiivien 73/239/ETY ja 88/357/ETY muuttamisesta (Neljäs liikennevakuutusdirektiivi).